《次韵王尧明四旱诗 井汲》
宋代·李纲

我居梁溪傍，密迩陆子泉。漂流旅海陵，又欲买一廛。

愿言酌甘芳，为涤腥与膻。居然值岁旱，此志无由全。

百井尽枯涸，简编匪虚传。夜汲费烛炬，晓趋骈足肩。

一壶信千金，一饮或万钱。逝将向井拜，飞泉为溅溅。

泓澄古镜色，吸引星光圆。洋洋疗众渴，不竭如巨川。

井收遂勿幕，瓶盆送回旋。饮水自可乐，安用井底眠。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。